**Pranešimas apie galutinius „Akropolis Group“ žaliųjų obligacijų viešo siūlymo rezultatus**

„Akropolis Group“, Baltijos šalyse pirmaujanti prekybos ir pramogų centrų vystymo ir valdymo bendrovė, nustatė sėkmingai pasibaigusio žaliųjų obligacijų viešo siūlymo rezultatus, įskaitant galutinę siūlymo kainą. „Akropolis Group“ išplatino 350 mln. EUR vertės 5 metų trukmės žaliųjų obligacijų emisiją su 6,000 % metine kasmet mokamų palūkanų norma (toliau – Obligacijos).

Šia emisija tikimasi sustiprinti „Akropolis Group“ pozicijas tarptautinėse skolos vertybinių popierių kapitalo rinkose. Žaliųjų Obligacijų emisija leidžiama vadovaujantis bendrovės Žaliojo finansavimo programa (angl. Green Finance Framework) (toliau – Programa), kuri šių metų vasario mėnesį buvo paskelbta viešai.

„Įžengimas į tarptautinę kapitalo rinką su mūsų debiutine emisija buvo istorinis pasiekimas, o dabar su antrąja, jau žaliųjų obligacijų emisija, žengiame dar toliau. Žaliųjų obligacijų emisija ne tik leidžia mums diversifikuoti finansavimo šaltinius, bet ir aiškiai parodo mūsų įsipareigojimą tvariam augimui. Dėkojame tarptautiniams ir vietos investuotojams už pasitikėjimą – tai patvirtina grupės brandą ir suteikia papildomą impulsą mūsų tvarumo strategijai“, – sako Gabrielė Sapon, „Akropolis Group“ direktorė.

Gautas lėšas „Akropolis Group“ ketina panaudoti esamų 300 mln. EUR 2,875 proc. obligacijų, kurių terminas sueina 2026 m. (toliau – Esamos obligacijos), refinansavimui ir tinkamų žaliųjų projektų (kaip jie apibrėžti Programoje) portfelio finansavimui. Esamų obligacijų refinansavimas suderintas su Programa, kadangi Esamų obligacijų pajamos buvo skirtos finansuoti tinkamų žaliųjų projektų (kaip jie apibrėžti Programoje) portfelį. Po sėkmingo Obligacijų emisijos išplatinimo „Akropolis Group“ ketina refinansuoti Esamas obligacijas pasinaudodama „make-whole call“ (visiško išpirkimo) galimybe, kaip ji apibrėžta Esamų obligacijų prospekte.

Naujos emisijos metu išleistos Obligacijos bus įtrauktos į Euronext Dublin ir į NASDAQ Vilnius reguliuojamų rinkų sąrašus.

Šis sandoris pritraukė labai įvairius investuotojus – siūlyme dalyvavo daugiau kaip 90 investuotojų, užsakymų knyga (angl. order book) pasiekė 1,1 mlrd. EUR, galutiniame investuotojų sąraše yra turto valdytojai iš visos kontinentinės Europos ir Jungtinės Karalystės. Siūlyme taip pat dalyvavo regioniniai investuotojai, įskaitant Baltijos ir Šiaurės šalių fondų valdytojus ir bankus.

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje* – *„Akropole Riga“ ir „Akropole Alfa“ Rygoje.*

***Daugiau informacijos:***

*Aistė Jankūnaitė*

*+370 614 55468 /* [*aiste@ideaprima.lt*](mailto:aiste@ideaprima.lt)

*„Akropolis Group“ atstovė žiniasklaidai*

*IDEA PRIMA Projektų direktorė*